SKRIFTLIG FORESPØRGSEL E-2034/02

af Erik Meijer (GUE/NGL) til Kommissionen

(10. juli 2002)

Om: Fremlæggelse af en europæisk køreplan for grænseoverskridende og international togtrafik på alle medlemsstaters jernbanestationer

1. Er det Kommissionen bekendt, at de fleste nationale jernbaneselskaber i EU's medlemsstater indtil for kort tid siden foruden deres nationale køreplaner særskilt også udgav en mindre køreplan med et udvalg af togforbindelser til deres nabolande og resten af Europa, navnlig med sigte på tilgrænsende regioner, gennemgående forbindelser over lange afstande og de hyppigste bestemmelsessteder, men at en stadig større del af disse udgivelser indstilles som følge af tiltagende brug af elektroniske informationer, således at det for mennesker uden adgang til internettet bliver stadig vanskeligere at få oplysninger om rejsetider og afgangstider uden for bopælslandet?

2. Er det desuden Kommissionen bekendt, at Deutsche Bundesbahn siden 2001 til en pris af 7,65 EUR pr. halvår i samarbejde med European Timetable, der er blevet udgivet siden 1873 af Thomas Cook Publishing, har udgivet en Kursbuch Europa, der indeholder alle gennemgående jernbane- og færgeforbindelser i Europa og desuden et udvalg af de vigtigste jernbaneforbindelser i de enkelte stater?

3. Kan Kommissionen for at fremme brugen af tog som middel til grænseoverskridende persontransport over længere afstande hjælpe med at iværksætte, at en sådan europæisk køreplan fremover ikke kun foreligger på tyske jernbanestationer, i meget specialiserede rejsebureauer i andre lande eller kan bestilles pr. post hos den britiske udgiver, men også på større jernbanestationer i EU's medlemsstater, idet den eventuelt udgives under de europæiske jernbaneselskabers samlede ansvar?

Samlet svarafgivet på Kommissionens vegne af Loyola de Palaciopå skriftlige forespørgsler E-2033/02, E-2034/02 og E-2035/02

(3. september 2002)

Kommissionen er helt enig med det ærede medlem om de ulemper, der er forbundet med grænseoverskridende jernbanetrafik. Det er en af grundene til, at Kommissionen har foreslået, at alle sådanne servicefunktioner, som er undergivet en offentlig serviceforpligtelse, bør gøres til genstand for tidsmæssigt begrænsede offentlige servicekontrakter, som indgås på grundlag af et åbent udbud, og hvis gennemførelse nøje overvåges.

Som reaktion på Europa-Parlamentets holdning indebærer det reviderede forslag(1) større beføjelser til myndighederne med hensyn til at lade integrationsordningerne (herunder prisfastsættelse og billetudstedelse) række ud over landegrænserne.

Der indledtes for nylig en høring af sektoren om, hvorvidt edb-reservationssystemerne bør revideres med henblik på at sikre passagererne bedre rejseinformation og lette reservationerne i forbindelse med international jernbanetransport. På grundlag af resultatet af denne høring vil Kommissionen tage stilling til, om Rådets forordning (EØF) nr. 2299/89 af 24. juli 1989 om en adfærdskodeks for edb-reservationssystemer(2) bør revideres.

Inden for rammerne af Europa-Parlamentets og Rådets direktiv 2001/16/EF af 19. marts 2001 om interoperabilitet i det transeuropæiske jernbanesystem for konventionelle transportsystemer(3) vil der blive udviklet en teknisk specifikation om interoperabilitet (TSI) vedrørende passagertelematik fra år 2004 og frem. Således skulle det blive muligt, at få rejseinformation og billetudstedelsessystemer til at fungere sammen.

For så vidt angår jernbaneselskabernes refusionspolitik, vil Kommissionen tage dette spørgsmål op som led i initiativet til fremme af jernbanepassagerers rettigheder som omhandlet i den 2. jernbanepakke(4). Kommissionen vil anspore jernbanesektoren til frivilligt at indgå servicekvalitetsforpligtelser, og Kommissionen planlægger at fremlægge et forslag til forordning om passagerers rettigheder i 2003.

(1) Ændret forslag til forordning om medlemsstaternes håndtering af krav om offentlig service og indgåelse af kontrakter om offentlig service inden for personbefordring med jernbane og ad vej og indre vandveje, EFT C 151 E af 25.6.2002.

(2) EFT L 220 af 29.7.1989.

(3) EFT L 110 af 20.4.2001.

(4) Kommissionens meddelelse til Rådet og Europa-Parlamentet: Mod et integreret europæisk jernbanenet. KOM(2002) 18 endelig udg.